Zajac, Pavol, poslanec NR SR (2013-12-17):
Vážená pani predsedajúca, vážené kolegyne, kolegovia, ako jeden z navrhovateľov si dovolím vystúpiť v rozprave a začnem tým, ako pred rokom vláda, vládna strana SMER zdvihla správne poplatky, všetky správne poplatky. Okrem iného aj správne poplatky pri registrácii áut, aj nových áut, ale aj tých áut, ktoré si občania privezú zo zahraničia. Pri prvej registrácii sa dvihli poplatky, ale poplatky sa nedvihli o 10 %, o 20, o 30, poplatky sa zdvihli niekoľkonásobne. Keď mám hovoriť o tejto kategórii áut, o ktorej dneska hovoríme, od 100 do 110 kW, poplatky sa zdvihli od 33 na 397 eur. Dámy a páni, to je viac ako desaťnásobne, viac ako desaťnásobne, v percentách to je viac ako tisícnásobne sa zdvihli poplatky. Preto som bol veľmi prekvapený, keď som hovoril pri makroekonomickom vývoji o tom, ako vláda SMER-u dvihla dane, odvody, poplatky, sedel tu ako navrhovateľ pán minister vnútra a vyskočil na mňa: Aké poplatky sme dvihli? Tak neviem, či si to nevšimol, lebo je to konkrétne pod jeho ministerstvom, ministerstvom vnútra, kde tieto poplatky sa dvihli konkrétne pri registrácii áut, ale aj ďalšie poplatky, o ktorých teraz tu nechcem rozprávať. Dámy a páni, už vtedy pri tých poplatkoch pred rokom som tu hovoril, že takýmto spôsobom sa správne poplatky štátu nemajú dvíhať. Štát má poplatky, áno, raz za čas musí dvihnúť, ale o niekoľko percent musí ich valorizovať, ale nie tak, že ich zdvihne desaťnásobne, ako je to v tomto prípade. Správne poplatky nie sú rozdelené ani regionálne, ani sociálne. Správny poplatok musí zaplatiť mladá rodina, dôchodca, človek z Prešovského kraja, kde je obrovská nezamestnanosť a veľmi nízka priemerná mzda, a taký istý správny poplatok zaplatí aj človek v Bratislave, ktorý má príjem možno desaťnásobný ako ten človek na východnom Slovensku. A preto som bol veľmi rád, keď ma kolega Vašečka oslovil, či sa pridám ku takto predkladanému návrhu zákona. Pretože už pred rokom, keď vláda zaviedla tieto vyššie poplatky, kolega Vašečka prišiel s pozmeňujúcim návrhom, kde túto kategóriu, to znamená autá, ktoré majú viac ako šesť miest a do tých 110 kW; aby tu niekto nemohol rozprávať o tom, že nejaké obrovské tereňáky ideme zvýhodňovať; už vtedy sme podporili takýto pozmeňujúci návrh a pamätám si, ako sme ho predkladali na výbore a pán štátny tajomník vtedy povedal: No ale, keď si niekto môže dovoliť kúpiť takéto drahé auto, tak môže zaplatiť aj takýto registračný poplatok. A ja som mu presne vtedy uviedol ten prípad ako kolega Vašečka pred chvíľou, že mladá rodina si dovezie auto zo Západu, dajme tomu za tých 4-, 5-tisíc eur a ten správny poplatok je v takom prípade pomaly desatina toho auta. Či toto je spravodlivé, či takto tento štát chce podporovať rodiny? A preto som sa pridal aj s kolegom Štefancom ku tomuto návrhu zákona, lebo sme presvedčení, že štát má robiť prorodinnú politiku. Už som to tu niekoľkokrát hovoril, nebudem to rozvádzať, ale naozaj toto je drobný, konkrétny príklad, keď štát povie, že rodine, ktoré, ktorá potrebuje takéto auto, lebo nikto si nekúpi takéto auto, keď má jedno decko, ale keď má tých detí viacej, potrebuje auto s viac miestami, výkonnejšie auto, aby bolo aj bezpečné, štát môže na takomto konkrétnom prípade, aby som nehovoril všeobecne o štáte, poslanci Národnej rady môžu povedať, záleží nám na rodine a ideme ju týmto drobným, drobnou úpravou, novelou zákona o správnych poplatkoch upraviť. A preto by som vás veľmi chcel poprosiť o to, aby poslanci Národnej rady, aj vládni poslanci za SMER podporili takýto návrh zákona a ukázali, že nám na rodine záleží. Ďakujem za pozornosť.